
ОТЧЕТ

ЗА ДЕЙНОСТТА НА ОБЩИНСКАТА МРЕЖА 
ЗА ЕНЕРГИЙНА ЕФЕКТИВНОСТ ЕкоЕнергия
за периода април 2002 – април 2003 г.

Отчетът за дейността на мрежата обхваща периода между двете конференции от април 2002 г. до април 2003 г. Осъществените дейности през тази година бяха подчинени на основните цели на мрежата и на целите, поставени с приетата на Четвъртата годишна конференция Програма за действие за периода 2002 – 2007 г., а също така и на конкретните задачи, залегнали в годишния план за дейността на мрежата за периода април 2002 – април 2003 г.:

· Задача 1: Общинска политика за повишаване на енергийната ефективност.

· Задача 2: Взаимодействието между общините за въздействие върху националната енергийна политика.
· Задача 3: Изграждане на институционална основа на енергийната ефективност в общините.
· Задача 4: Специализирано обучение на специалистите от структурите за енергийна ефективност в общините.
· Задача 5: Разширяване на възможностите на общините да прилагат съвременни финансови механизми.
· Задача 6: Утвърждаване на ролята и влиянието на ЕкоЕнергия.
· Задача 7: Разширяване и обогатяване на международните контакти на мрежата.

ЗАДАЧА 1: ОБЩИНСКА ПОЛИТИКА 
ЗА ПОВИШАВАНЕ НА ЕНЕРГИЙНАТА ЕФЕКТИВНОСТ
1.1. Съдействие за разработване на общински енергийни програми

През отчетния период от общинските съвети бяха приети програмите за енергийна ефективност на Хасково (разработена по време на третия учебен курс ноември 2001 – февруари 2002 г. и приета през май 2002 г.), Сливен (разработена по време на втория учебен курс април – октомври 2001 г. и приета през септември 2002 г.), Омуртаг (разработена по време на втория учебен курс април – октомври 2001 г. и приета през октомври 2002 г.) и Видин (разработена по време на четвъртия учебен курс март – юли 2002 г. и приета през декември 2002 г.). ОПЕЕ на Кърджали (разработена по време на третия учебен курс ноември 2001 – февруари 2002 г.) се изпълнява. 
Програмата на община Левски, която се разработва в рамките на петия курс за обучение по общинско енергийно планиране и управление, който ще завърши в началото на май 2003 г., бе приета от Общинския съвет на 8 април 2003 г.

През изтеклия отчетен период съдействие за разработване на общински програми за енергийна ефективност беше оказано на общините, които участваха в четвъртия и петия учебен курс по енергийно планиране и управление – Белене, Белоградчик, Ботевград, Видин, Велико Търново, Ловеч, Монтана, Свищов, Айтос, Берковица, Крумовград, Левски, Севлиево, Силистра, Троян и Търговище. Общинската програма на община Видин бе приета от Общинския съвет в началото на декември 2002 г. С изключение на програмите на Белене и Монтана, които се нуждаят от по-голямо доработване, останалите общински програми с много малки допълнения са готови за внасяне в общинските съвети.

В края на септември 2002 г. завърши едногодишният проект “Единодействие и партньорство за енергийна ефективност в община Омуртаг”. Той бе финансиран от ЕС по програма ФАР АКСЕС. Главната цел на проекта беше да се разработи Общинска програма за енергийна ефективност, която да включва методите и средствата за намаляване на енергопотреблението на територията на община Омуртаг. Чрез програмата се цели да се постигне устойчиво решаване на част от екологичните проблеми в общината и да се подобри микроклиматът в общинските сгради. Разработената програма за енергийна ефективност бе подложена на обществено обсъждане и приета от Общинския съвет. Тук трябва да се подчертае инициативата на община Омуртаг, която потърси финансиране и успя да го осигури, подкрепена от Секретариата на ЕкоЕнергия.

На община Сливен бе предоставена консултантска помощ за приемането на Общинската програма за енергийна ефективност и създаване на общинска агенция за енергийна ефективност.

1.2.
Разработване на пилотна комплексна програма за енергийна ефективност и използване на възобновяеми енергийни източници 
за една община от мрежата

През изтеклия отчетен период започна проучването за разработване на пилотна комплексна програма за енергийна ефективност и използване на възобновяеми енергийни източници в община Силистра.

По възлагане на община Силистра е бил разработен “Общински енергиен план в бюджетната сфера и оценка на местните ресурси”. Досега община Силистра с кредити е изпълнила три проекта и е емитирала облигационен заем.

В тази община има разработен проект за използване на слънчеви батерии за производство на топла вода в Дома за стари хора. Този проект спечели първо място в конкурса на ЕкоЕнергия за най-добър реализиран проект през последните две години в тематична група “Сгради”. Общината има потенциал за използване на възобновяеми енергийни източници и по-специално за използването на биомасата като енергиен източник. По покана на общината е проведен семинар за общинските съветници на тема енергоспестяващи технологии.

На 25 септември 2002 г. във Велинград се проведе национален семинар по проекта “България: местно устойчиво енергийно планиране – повишаване на уменията на местните власти в областта на енергийното планиране”. Проектът е финансиран от Министерството за международно развитие на Великобритания. Изпълнители на проекта са ESD Ltd. – Великобритания и “И ЕС Ди – България” ООД. Пилотните общини и консултантите по проекта работят съвместно с МЕЕР, АЕЕ и МРРБ. Община Силистра е била една от първите пилотни общини. На семинара бяха представени опитът и резултатите от изпълнението на проекта в Силистра.

От общините - членки на ЕкоЕнергия, на семинара присъстваха представители от Пазарджик, Кърджали, Ловеч, Стара Загора и от областните управи на Бургас, Разград и Ямбол. Участие в семинара взе и координаторът на ЕкоЕнергия.

1.3. Провеждане на семинари по общинско енергийно планиране 
и управление

През отчетния период бяха проведени редица семинари по общинско енергийно планиране и управление с представители на общини в страната. 

На 21 и 22 ноември 2002 г. в Банкя се проведе среща на завършилите обучението по общинско енергийно планиране и управление общински експерти. Тази среща имаше за основна цел да се стимулира реализацията на разработените общински програми за енергийна ефективност, както и да се използва потенциалът на обучените общински специалисти за идентифициране на приоритетите в работата на ЕкоЕнергия за повишаване на енергийната ефективност на уличното осветление, в училищата и другите общински сгради и за преодоляване на финансовите бариери пред изпълнението на програмите и проектите за енергийна ефективност. В срещата участваха представители на 23 общини - общинските отговорници по енергийна ефективност, финансовите специалисти, преминали курса за специализирано обучение, както и други активни участници в обучението.

Програмата на срещата включваше като начало представяне на по-широкия контекст на общинското енергийно планиране, а именно връзката му с концепцията за устойчиво развитие и проблемите на изменението на климата, въпроси, станали особено актуални през настоящата година във връзка със Световната среща на върха в Йоханесбург и ратификацията на Киото Протокола от България. За да представят тези проблеми, гости на срещата бяха ст.н.с. д-р Юлия Спиридонова от Националния център по териториално развитие и Даниела Стойчева от МОСВ, национален координатор по климата.

Проведената дискусия по изпълнението и проблемите на общинските програми за енергийна ефективност бе провокирана от експозетата на Детелина Иванова (град Добрич), Цецка Василева (Видин), Милко Харалампиев (Сливен) и Моско Москов (Горна Оряховица). Като представители на общини с активна политика за енергийна ефективност, те запознаха присъстващите с различни работещи подходи за осигуряване на изпълнението на общинските програми и дори постигнати вече резултати.

Един от дискутираните проблеми бе връзката на общинските програми с мандатността на общинските ръководства. Противопоставиха се мненията за възможността програмите за енергийна ефективност да станат важен елемент от платформите на кандидатите в новите местни избори и невъзможността на сегашните ръководства да вземат решения за инвестиране в планираните мерки за енергийна ефективност.

Във връзка с общинските програми бяха обсъдени възможностите за по-пълноценно използване на създадената информационна система за енергопотреблението в общините. Базата данни обхваща вече 39 общини и има натрупана информация от 1998 г. досега. В същото време информацията остава до голяма степен затворена дори в рамките на отделните общини и това пречи на нейното пълноценно използване. Включването на обобщената информация в Интернет страницата на ЕкоЕнергия е една от предвидените стъпки за преодоляване на тази затвореност на системата.

Срещата в Банкя предостави и нови възможности за контакти и обмен на информация и опит между общините от мрежата.

С промяна на Временните правила за работа на ЕкоЕнергия след Третата годишна конференция сдружения на общини могат да бъдат асоциирани членове на мрежата. На Третата годишна конференция бяха приети четири сдружения на общини – АДО “Дунав”, АБЧО, РАО “Тракия” и СЮЗО. След Четвъртата годишна конференция броят на асоциираните сдружения нарасна на шест – бяха приети РСО “Централна Стара планина” и АОЮЦР “Хебър. Общият брой на общините, които влизат в тези асоциации, е 137. От тях 25 общини са индивидуални членове на ЕкоЕнергия.

Една от основните дейности на работата на ЕкоЕнергия и сдруженията на общини е приемането на програми за съвместна дейност. Такива програми има с АДО “Дунав”, РАО “Тракия”, СЮЗО, АБЧО и РСО “Централна Стара планина”.

Важен елемент от тези програми е провеждането на съвместни семинари на сдруженията и Секретариата на ЕкоЕнергия на тема “Енергийна ефективност за общините”. В тези семинари участват ръководни кадри и специалисти от общини – членове на сдруженията. Те се запознават с програмите за съвместни действия, с дейността на ЕкоЕнергия, с основите на общинското енергийно планиране и управление, с проекти за енергийна ефективност, осъществени в общини от мрежата, с информационната система за енергопотреблението и софтуера, разработен за нуждите на общините от мрежата. Общинските специалисти получават дискета с копие от софтуера за работа в техните общини. Освен официалната част, тези срещи дават повод за неформални разговори и представяне на проблемите на общините. Общинските отговорници на общини от сдруженията, които са и индивидуални членове на ЕкоЕнергия, споделят своя опит по натрупването и обработването на информацията за енергопотреблението.

От май 2002 г. до януари 2003 г. бяха проведени шест такива семинара – през май 2002 г. в Белене с общините от АДО “Дунав”, през септември 2002 г. в Стара Загора с общините от РАО “Тракия” и в Благоевград с общините от СЮЗО, през октомври 2002 г. във Варна с общините от АБЧО и в Троян с общините от РСО “Централна Стара планина” и през февруари 2003 г. в Пловдив с общините от АОЮЦР “Хебър”. Срещите бяха отразени в местните медии и в специализираните издания на сдруженията, а също така в бюлетина и в Интернет страницата на ЕкоЕнергия.

В рамките на проекта “Единодействие и партньорство за енергийна ефективност в община Омуртаг”, финансиран от ЕС по програма ФАР АКСЕС, през май и юли 2002 г. бяха проведени два семинара за общински специалисти на теми: “Енергийна ефективност за общините” и “Единодействие и партньорство за енергийна ефективност”. На тези семинари общински специалисти от Омуртаг бяха запознати със стъпките при съставянето на програма за енергийна ефективност, с информационната система за енергийна ефективност и с успешни практики за повишаване на енергийната ефективност в български общини.

1.4.
Създаване и развитие на информационната база за енергийна ефективност в новите членове на мрежата

През октомври 2002 г. бяха открити бюра за енергийна ефективност в осем общини от мрежата, станали нейни членове на Третата и Четвъртата конференция. Заедно с компютърната техника на общините бе предоставен софтуерът на ЕкоЕнергия за наблюдение на енергопотреблението в общинските обекти. Четири от общините – Айтос, Берковица, Крумовград и Троян имаха предварителна готовност да ползват този софтуер. Общините, станали членове на мрежата през 2003 г., за първи път се запознаха с него. Тази група общини, която започна своето обучение по енергийно планиране и управление през ноември 2003 г., успя бързо да събере информацията и да натрупа своята база данни.

С информационната база бяха запознати и общините от сдруженията, асоциирани членове на ЕкоЕнергия, по време на съвместните семинари с тях. На тези семинари се провежда кратко обучение за работа със софтуера и начина на събиране, въвеждане и натрупване на информацията. Към началото на март 2003 г. софтуерът е разпространен в повече от 100 общини. За съжаление, нито една община от асоциираните членове не ползва реално информационната система, което поставя въпроса за промяна на подхода към тази дейност на Секретариата и сдруженията на общини.

1.5.
Поддържане на базата данни в общините – членове на мрежата, и публикуване на периодични справки и анализи на информацията в страницата на мрежата в Интернет

През изтеклата година базата данни за енергопотреблението продължи да се развива. Общините вече са убедени в нейната полза за наблюдение на енергопотреблението и възможността да се правят анализи и сравнения в общините и между тях и се стремят да въвеждат информацията редовно. В някои случаи информацията, въведена в тази система, се явява единственото място в общината, в което е събрана и квалифицирана основна информация за общинските обекти и за енергопотреблението в тях. В момента в базата данни има натрупана информация от всички членове на мрежата – 39 общини, която включва енергопотреблението в общинските им обекти за периода 1998 – 2002 г. Към 1 април 2003 г. базата данни съдържа информация за повече от 2200 общински обекта.

Информационната система за енергопотреблението в общинските обекти се развива непрекъснато. По препоръка на преките й потребители – общинските отговорници за енергийна ефективност, тя се обогатява с нови изходни справки, даващи възможност да се правят анализи на енергопотреблението в общината по различни сечения. За улеснение на потребителите бяха проектирани и програмирани нови екрани за въвеждане на информацията.

За съжаление не във всички общини поддържането на информационната система за енергопотреблението в общините става редовно. Наблюдава се тенденцията за временно прекратяване на поддържането й след завършване на учебните курсове. Също така информацията не се събира и въвежда равномерно по тримесечия, а със закъснение или веднъж за цялата година. Не винаги въведената нова информация се изпраща в Секретариата на ЕкоЕнергия, което пречи за подготвянето на обобщени справки за сравнение между общините.

Обобщени справки за общото и специфичното енергопотребление по целеви групи през 2002 г., извлечени от базата данни, са подготвени за публикуване в новия вариант на страницата на ЕкоЕнергия в Интернет.

Информационната система за енергопотреблението в общинските обекти и нейната ефикасност за обработване и анализ на информацията бяха демонстрирани на проведения едноседмичен курс по общинско енергийно планиране и управление в Кишинев, Молдова.

Подготвена бе също и демонстрационна версия на системата на английски език, която да послужи като пример за разработване на подобна система за нуждите на общините в Албания.

Справочната информация за общините (паспорти на общините) редовно се актуализира и обогатява. Бяха разработени паспорти на приетите на Четвъртата годишна конференция общини и сдружения на общини. Започна съставянето на паспортите и на общините, които ще станат членове на ЕкоЕнергия на настоящата конференция.

Продължава поддържането на справочната система на информационни източници за енергийна ефективност, която се съхранява в ЕнЕфект. В нея редовно се въвежда информация за новопостъпилата литература в областта на енергийната ефективност и устойчивото развитие на български, английски, руски, френски, немски и други езици. За съжаление, както и в предходните години, тази информация се използва все още много малко от общините.

Продължава работата по информационната база данни за завършени и текущи проекти за енергийна ефективност в общините. Започна разработването на софтуерен продукт, с помощта на който да се въвежда информацията за проектите и да се създават справки по предварително зададени критерии. В бъдеще тази база данни ще бъде интегрирана в разработващата се информационна борса, която ще бъде част от страницата на мрежата в Интернет.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 1:

· Продължава процесът на провеждане на целенасочена политика за енергийна ефективност. Вече 31 общини имат разработени проекти на общински програми за енергийна ефективност. В четиринадесет общини разработените по време на учебните курсове общински програми за енергийна ефективност се реализират успешно. 

· Като важна задача остава разработването на пилотна комплексна общинска програма за енергийна ефективност и използване на възобновяеми енергийни източници. Необходимо е да се активизира работата съвместно с община Силистра.

· Провеждането на семинари по общинско енергийно планиране и управление в общини доказа, че те са необходими и полезни. През следващата година трябва да се работи по-активно в тази посока, особено след провеждането на местните избори.

· Нарастването на информацията в базата данни на информационната система за енергопотреблението в общинските обекти предоставя все по-добри възможности за наблюдение и управление на енергопотреблението. Необходима е както редовна актуализация на информацията от страна на общинските отговорници за енергийна ефективност, така и намиране на най-правилната форма за обобщение и анализ на информацията.

ЗАДАЧА 2: ВЗАИМОДЕЙСТВИЕ МЕЖДУ ОБЩИНИТЕ ЗА ВЪЗДЕЙСТВИЕ 
ВЪРХУ НАЦИОНАЛНАТА ЕНЕРГИЙНА ПОЛИТИКА
2.1.
Дискусия по развитието на газификацията и топлофикационните дружества в общините

През отчетния период бе положено началото на тази дискусия. Инициирано бе демонстрационно проучване на топлофикационната система на Габрово в съвременните икономически и социални условия и в условията на транспониране на европейското енергийно и екологично законодателство. Резултатите от проучването ще бъдат представени на специален семинар през есента на 2003 г. 
2.2.
Работна група за изготвяне на предложение на мрежата за промени в съществуващата нормативна уредба в сферата на енергетиката и енергийната ефективност

През изтеклия отчетен период ЕкоЕнергия даде становище по проекта на новия Закон за енергийната ефективност. Обсъждане на това предложение беше направено по време на срещата на Председателството на 4 декември 2002 г. в Горна Оряховица. Секретариатът на ЕкоЕнергия изготви много подробно становище по проектозакона, което бе изпратено до Агенцията за енергийна ефективност към МЕЕР и разпространено сред общините членки на мрежата.

През април 2002 г. МЕЕР изпрати писмо до п-редседателя на ЕкоЕнергия за включване на представители на мрежата в междуведомствена работна група за промени в нормативната уредба, свързана с използването на геотермалните източници. Бяха осъществени контакти с всички общини от мрежата за определяне на участниците в групата. Общините, които имат интерес към използването на геотермалните източници, излъчиха свои представители. Този списък бе изпратен в МЕЕР. За съжаление нямаме информация за по-нататъшната работа на тази група и участието на представителите на ЕкоЕнергия в нея.
По време на проведената в Банкя среща на завършилите курсовете за обучение по общинско енергийно планиране и управление заседаваха три работни групи:

· Работна група за преодоляване на някои пречки пред финансирането на проекти за енергийна ефективност в общините.

· Работна група за проучване на условията, възможностите и пречките за повишаване на ефективността при използването на енергията в училищата.

· Работна група по улично осветление.

Поради множеството разнообразни проблеми, участниците в групата за училищата бяха до голяма степен затруднени да определят приоритетите в тази сфера. След оживена дискусия те предложиха работата да продължи с анализ и предложения за промяна на нормативната база за комфорта на обитаване в училищните сгради; с разработване на ефективна система за енергиен мениджмънт на сградите; с предложения за активно търсене на финансиране, като се проучат нормативните възможности и пречки за пакетиране на проекти; с разработване на система за разпространяване на добри практики.

Една от целите на работната група по улично осветление бе да се обсъдят резултатите от реализирани проекти в общините и различните пречки, които спъват изпълнението на подобни проекти. Включването на показатели за качество с достатъчно висок коефициент на тежест при избора на осветителни тела е важно условие за постигане на трайни резултати от прилаганите мерки за енергийна ефективност. Групата препоръча също направените от ЕкоЕнергия предложения от 2001 г. във връзка със собствеността и поддържането на уличните осветителни уредби отново да бъдат представени на държавните институции за отразяване в новите нормативни документи, разработвани в момента. 

В резултат на искане от общини Секретариатът възложи на юрист разработването на предложение за решаване на проблема за качеството на подаваната електрическа енергия на общините чрез усъвършенстване на договорите между общините и електроразпределителните предприятия. Предложението бе изпратено на всички общини, а също така бе включено в становището по Закона за енергийната ефективност.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 2:

· Нарастват авторитетът и възможностите на ЕкоЕнергия да предлага решения за нормативното уреждане на проблеми, свързани с енергийната ефективност и засягащи интересите на общините. Отговорното отношение на общините и координацията със Секретариата в този процес са от изключително значение. Липсва достатъчна координация с НСОРБ.

· Решенията на работните групи по проблемите на енергийната ефективност в училищата и уличното осветление се нуждаят от сериозната подкрепа на Председателството и на ръководствата на общините от мрежата за тяхното реализиране.

ЗАДАЧА 3: ИЗГРАЖДАНЕ НА ИНСТИТУЦИОНАЛНА ОСНОВА 
НА ЕНЕРГИЙНАТА ЕФЕКТИВНОСТ В ОБЩИНИТЕ
3.1.
Осигуряване на технически възможности за поддържане на информационната система в бюрата за енергийна ефективност в най-малко три от новите членове на мрежата

До септември 2002 г. бюра за енергийна ефективност бяха открити в 31 общини. На тези бюра бе предоставена компютърна техника по линия на проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово, България”, финансиран от Глобалния екологичен фонд чрез Програмата на ООН за развитие.

По линия на същия проект бяха осигурени средства и беше закупено компютърно оборудване за нови осем общини, приети за членове на ЕкоЕнергия на Третата и Четвъртата конференция: Айтос, Берковица, Крумовград, Левски, Севлиево, Силистра, Троян и Търговище.

През октомври 2002 г. в тях бяха открити бюра за енергийна ефективност – Берковица (10 октомври), Севлиево (14 октомври), Търговище (15 октомври), Силистра (16 октомври), Левски (17 октомври), Крумовград (24 октомври), Айтос (25 октомври) и Троян (31 октомври). Предоставянето на компютърната техника бе съпроводено със срещи с кметове и заместник-кметове, които се запознаха с дейността на Общинската мрежа за енергийна ефективност  ЕкоЕнергия, информационната система за енергопотреблението в общинските обекти и предстоящото обучение на общински специалисти по общинско енергийно планиране и управление. 

На общинските отговорници бяха предоставени софтуерът на Информационната система за енергопотреблението в общинските обекти и ръководството за работа с нея. Те бяха обучени за работа с информационната система.

Експерти от ЕнЕфект направиха оглед на общински обекти, които ще бъдат предмет на енергийно обследване по време на курса.

3.2.
Съвместен семинар на общинските отговорници по енергийна ефективност и регионалните енергийни центрове за обсъждане на възможностите на общинските бюра и регионалните центрове да влияят върху енергийната политика на национално, регионално и местно равнище

Такъв семинар не бе проведен, но общинските отговорници в общините, в които има регионални енергийни центрове (Ловеч и Хасково) и общините, в които има създадени общински енергийни агенции (Стара Загора и Русе), работят в много тесни връзки с тях. Базата данни за енергопотреблението в общинските обекти в Русе се поддържа от Общинската енергийна агенция. Събирането на информацията в Стара Загора се извършва съвместно от общинския отговорник за енергийна ефективност и Общинската енергийна агенция.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 3:

· Общинските бюра за енергийна ефективност продължават да се налагат като важна институция за провеждането на политиката за енергийна ефективност на общинско равнище. Необходимо е по-активно съдействие от страна на ръководствата на общините за събиране и поддържане на информацията за енергопотреблението.
· Необходимо е да се засилят контактите между ЕкоЕнергия и общинските отговорници, от една страна, и регионалните енергийни центрове и общинските енергийни агенции, от друга страна. С цел засилване на влиянието на общинските бюра, регионалните центрове и общинските енергийни агенции върху енергийната политика на национално, регионално и местно равнище, може да се помисли върху възможността и общинските енергийни агенции да станат членове на Общинската мрежа за енергийна ефективност ЕкоЕнергия.
ЗАДАЧА 4:
СПЕЦИАЛИЗИРАНО ОБУЧЕНИЕ НА СПЕЦИАЛИСТИТЕ 
ОТ СТРУКТУРИТЕ ЗА ЕНЕРГИЙНА ЕФЕКТИВНОСТ 
В ОБЩИНИТЕ
4.1.
Четвърти учебен курс по общинско енергийно планиране и управление за осем общини от мрежата (Белене, Белоградчик, Ботевград, Велико Търново, Видин, Ловеч, Монтана и Свищов)

През отчетния период завърши четвъртият учебен курс. Втората сесия на курса се проведе в община Видин от 24 до 26 април 2002 г. Домакин на третата сесия на курса от 29 до 31 май 2002 г. бе община Ловеч. Заключителната сесия се проведе от 1 до 3 юли 2002 г. в Арбанаси, община Велико Търново.

Участниците в този курс, с малки изключения, успяха да съберат информацията за енергопотреблението в общинските обекти и да я използват успешно при разработването на проектите на общински програми за енергийна ефективност.

По време на този курс бяха разработени седем проекта на общински програми за енергийна ефективност. Програмата на община Видин бе приета от Общинския съвет през декември 2002 г. Програмите на останалите общини, с малки доработки, също биха могли да бъдат внесени за приемане от общинските съвети.

Общините разработиха бизнес-планове на добро ниво. Белене и Свищов представиха проекти за сгради на детски градини, Белоградчик, Ботевград, Велико Търново, Видин и Ловеч – за училищни сгради, а Монтана – за системата за улично осветление.

На тържественото закриване на курса бяха поканени новият координатор на ООН и постоянен представител на ПРООН за България Марта Руедас, председателят на ЕкоЕнергия и кмет на община Горна Оряховица Никола Колев, кметът на община Видин и член на Председателството на ЕкоЕнергия д-р Иван Ценов, кметът на Белоградчик Емил Цанков и кметът на общината домакин д-р Румен Рашев. На курсистите бяха връчени професионални сертификати от Марта Руедас и Никола Колев. На отличилите се курсисти бяха раздадени индивидуални и екипни награди.

4.2.
Специализиран учебен курс по договориране с гарантиран резултат (финансиране от трета страна) за специалисти от демонстрационните зони за енергийна ефективност в Благоевград, Бургас и Перник и членове на ЕкоЕнергия
С цел да помогнат на общини и потенциални ESCO да придобият знания по разработване на договори с гарантиран резултат (ДГР) и да се запознаят с чуждия опит, ЕнЕфект и Агенцията за енергийна ефективност организираха специализирано обучение с финансовата подкрепа на Алианса за икономия на енергия, САЩ. Преподаватели бяха трима експерти от чешкия Център за ефективно използване на енергията. Участваха представители на трите български демонстрационни зони Благоевград, Бургас и Перник, на общините град Добрич, Пазарджик, Русе, Сливен, град Ямбол и една ESCO от Перник. На първата сесия в Сандански те се запознаха подробно с характерните особености на ДГР, методиката за изчисляване на икономиите, схемите и моделите на финансиране и видовете ESCO. Чрез съпоставка между ДГР и Договорите за доставка бяха очертани процедурите по сключване на ДГР и провеждане на търговете. Посочени бяха рисковете при ДГР, както и проблеми, свързани със собственост, законодателство и счетоводство. Лекциите бяха подкрепени с видеофилм за изпълнени проекти чрез ДГР в Чешката република. 

През трите дни на втората сесия в Бургас наред с общите доклади за бариерите пред използването на ДГР, в т.ч. законодателни, и пътищата за преодоляването им, а също и за разработване на ДГР в голяма българска община, бяха представени конкретни проекти за уличното осветление в Русе и за енергийноефективно отопление на сгради. Обсъдени бяха ДГР в контекста на закона за обществените поръчки, практическото организиране на търгове за ДГР - методология, критерии, оценка. За основа на дискусията бяха използвани тръжните книжа на община Русе, подготвени за ESCO-търга за уличното осветление на града.

Обучението завърши с обширна дискусия по конкретни проблеми, свързани с прилагането на ДГР в условията на българските общини. Към представителите на АЕЕ бяха отправени препоръки в новия енергиен закон да се подобрят условията за използване на ДГР. От своя страна АЕЕ изяви готовност да приеме конкретни препоръки от общините, които да бъдат предложени за включване в закона. Участниците бяха единодушни, че ДГР са отлична форма за осъществяване на проекти за енергийна ефективност в българските общини.

На основата на опита от курса община Русе вече сключи ДГР с ESCO-фирма.

В две от общините, участвали в това обучение, работата продължи с конкретни проекти:

· В Благоевград се работи по договор за енергийни услуги за енергийноефективна реконструкция на системата на уличното осветление.

· В Перник се финализира договор за енергийни услуги за енергийноефективна реконструкция и модернизация на системата на тролейбусния транспорт.

4.3.
Пети учебен курс по общинско енергийно планиране и управление за осем общини от мрежата (Айтос, Берковица, Крумовград, Левски, Севлиево, Силистра, Троян и Търговище)

Този курс се провежда в периода ноември 2002 – май 2003 г. Първата сесия бе проведена от 27 до 29 ноември в община Севлиево. Втората сесия бе проведена от 5 до 7 февруари 2003 г. в Банкя. Домакин на третата сесия бе община Троян. Тя се проведе от 26 до 28 март 2003 г. 

Въпреки че получиха компютърното оборудване и софтуера на информационната система сравнително късно, общините от този курс успяха бързо да изградят своите бази данни с информация за енергопотреблението в общинските обекти. Повечето от тях събраха информация за три поредни години. Това им помогна много при разработването на проектите на общински програми за енергийна ефективност.

Бизнес-плановете на учебни проекти, които се разработват в този курс са: сгради на детски градини (Берковица, Левски и Севлиево), училищна сграда (Айтос), сграда на средношколско общежитие (Силистра), сграда на болница (Крумовград), система за улично осветление (Търговище) и автоматизация на уличното осветление, което е реконструирано преди две години (Троян).

Участниците в курсовете оценяват високо програмата за обучение. След като в края на 2001 г. и началото на 2002 г. опитът от обучението на общински ръководители и специалисти бе пренесен в Сърбия, през юни 2002 г. се проведе едноседмичен курс в Кишинев, Молдова, на който бяха обучени представители на шест молдовски и три арменски общини. Тези курсове бяха организирани в рамките на програмата на Алианса за икономия на енергия.

4.4.
Провеждане на обучение на специалисти от училищата 
в община град Добрич за обследване на училищни сгради

По инициатива на общинското ръководство в град Добрич екип на ЕнЕфект проведе "Обучение на технически лица за извършване на енергийна експертиза и енергийно обследване на общински обекти". Освен общински служители присъстваха директори на училища и детски градини.

Учебната програма протече на три етапа - теоретичен, практически и заключителен. Тя започна със семинар, включващ лекции и упражнения за запознаване с алгоритъма на енергийните експертизи и обследвания, избора на мерки за икономии на енергия и определянето на потенциала за енергийна ефективност. Специално място бе отделено на формуляра за събиране на данни за енергийна експертиза в сгради. 

Практическата част обхващаше инспекция на примерен обект (детска градина № 25 "Весела"). Обектът бе подбран предварително от Бюрото за енергийна ефективност към общината въз основа на информацията в базата данни за енергопотреблението. Участниците в обучението, разделени на три групи, начело със специалист по енергийна ефективност, събраха всички данни за попълване на формуляра за сградата.

Програмата завърши с обобщаване на резултатите от проведената инспекция. С помощта на разработения компютърен модел на сградата бяха разисквани възможни мерки за икономия на енергия в детска градина "Весела".

Идеята на общинското ръководство е да бъдат сформирани няколко екипа от обучените специалисти, които да обходят максимален брой общински обекти и да съберат необходимата изходна информация за извършване на енергийна експертиза и определяне на мерки за пестене на енергия.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 4:

· Програмата за специализирано обучение по енергийно планиране и управление доказа своя успех и през тази година. Бяха обучени 39 специалисти, бяха разработени 14 проекта за общински програми за енергийна ефективност, от които две (Видин и Левски) бяха приети от общинските съвети, и бяха разработени 16 бизнес- плана на общински сгради и системи за улично осветление.

· Проведеното специализирано обучение по договориране с гарантиран резултат помогна на общини да придобият знания и да се подготвят за използване на тази перспективна форма за осъществяване на проекти за енергийна ефективност.

· Инициативата на общинското ръководство на град Добрич да обучи специалисти от училищата за обследване на общински училищни сгради, да извърши обследване на всички обекти и на тази основа да разработи конкретна програма за енергийна ефективност в системата на образованието, може да бъде използвана като модел на активен подход за повишаване на енергийната ефективност в общината и постигане на икономически, социални и екологични ползи.
ЗАДАЧА 5: РАЗШИРЯВАНЕ НА ВЪЗМОЖНОСТИТЕ НА ОБЩИНИТЕ 
ДА ПРИЛАГАТ СЪВРЕМЕННИ ФИНАНСОВИ МЕХАНИЗМИ
5.1.
Създаване на работна група по промените в нормативната уредба, чрез които ще се гарантира запазване на спестяванията от проекти за енергийна ефективност

5.2.
Създаване на работна група по условията и пречките за дейността на фирмите за енергийни услуги в общините. Формулиране на предложения за промени в нормативната уредба

Общата работна група по тези проблеми бе създадена и проведе заседание по време на организираната в Банкя среща на завършилите курсовете за обучение по общинско енергийно планиране и управление. В групата участват Милен Врайков от община Белене, Сашка Кирилова от Белоградчик, Константин Динев от Варна, Лиляна Генева от Габрово, Евдокия Попова от Ловеч, Силвия Първанова от Монтана, Емилия Митова от Перник, Цветомир Цветков от Плевен, Лора Миланова от Свищов, Здравка Гочева от Сливен, Надежда Кирилова от Сливница и Марин Маринов от Стара Загора.

Работната група обсъди как промените в методологията за съставяне на общинските бюджети след въвеждане на нормативи за издръжка на общинските дейности ще се отрази на възможностите за инвестиране в проекти за енергийна ефективност, както и необходимите условия за прилагане на иновационни механизми за финансиране. Представен беше опитът на общините Варна и Сливен за емитиране на общински облигации.

Дейността на работната група ще продължи и през следващата година.

5.3.
Съдействие на три общини от мрежата, спечелили конкурса 
на ЕкоЕнергия (2002 г.) за проекти за ефективно използване 
на енергията и водата, за окончателно разработване на проектите

В навечерието на Четвъртата годишна конференция на ЕкоЕнергия Центърът за енергийна ефективност ЕнЕфект обяви конкурс между общините – членки на мрежата, за идея за проект за енергийна ефективност. Трите най-добри предложения получиха безвъзмездно съдействие за предпроектно проучване и разработване на бизнес-план и представянето на проекта на български и чуждестранни финансиращи институции. Конкурсът бе спечелен от общините:

· Хасково с “Проект за енергийна ефективност в три училища в град Хасково”,

· Гоце Делчев с проект “Реконструкция за повишаване на енергийната ефективност на Многопрофилната болница за активно лечение “Иван Скендеров” и

· Симитли с проект “Система за комбинирано производство на електрическа и топлинна енергия за комплекс от общински сгради”.

Трите общини бяха посетени от специалисти на ЕнЕфект. Бяха проведени срещи с ръководствата на общините и технически специалисти и бяха извършени огледи на обектите.

След извършване на енергийните обследвания на обектите бяха определени енергоспестяващите мерки и разработени бизнес-планове. За изпълнението на проекта в Гоце Делчев е привлечен инвеститор от Холандия. Проектът в Хасково бе предложен като пилотен проект за Съвместно изпълнение в рамките на японски проект. И трите проекта проучиха възможностите за използване на ВЕИ: биомаса (Гоце Делчев и Хасково), геотермална и слънчева енергия (Симитли). За проекта в Симитли бяха разработени два варианта – конвенционален и с използване на ВЕИ (геотермална енергия).

На община Варна, по нейна заявка и с нейно финансиране, бе съдействано за разработване на бизнес-план за системата на уличното осветление в общината. При сериозен интерес на вътрешния капиталов пазар община Варна емитира облигационен заем, с който ще се финансира реконструкцията на уличното осветление в града. Проектът обхваща анализ на съществуващото състояние на уличното осветление и схема за неговото оптимизиране. Той е изключително ефективен и при осъществяването му се очаква да се постигнат вътрешна норма на възвращаемост на вложените средства 35% и срок на откупуване 2.9 години. Професионално направената разработка бе високо оценена от инвестиционния посредник и институционалните инвеститори.
5.4. Публикуване в страницата на мрежата в Интернет на:

· разработени и осъществени проекти на български общини 
(в страницата на ЕкоЕнергия в Интернет и в бюлетина на мрежата)

· актуализиран Наръчник по финансиране на проекти за енергийна ефективност в общините
В момента се разработва нова версия на страницата на мрежата в Интернет.

В началото на 2003 г. Секретариатът на мрежата обяви конкурс “Добри практики за повишаване на енергийната ефективност”. Конкурсът бе за най-добър завършен проект или проект в изпълнение с постигнати междинни резултати в периода 2000 – 2002 г. в две тематични групи: “Енергийна ефективност в системи на уличното осветление” и “Енергийна ефективност в сгради”. За участие в конкурса практиките трябваше да се представят с описание в рамките на две печатни страници, което да съдържа следната информация: тематична група, в която проектът се състезава; наименование и местоположение на проекта; предмет и обхват на проекта; прилагани енергийноефективни решения и технологии; състояние на проекта към момента; главен изпълнител (доставчик) и подизпълнители; стойност на проекта и източници на финансиране; очаквани и постигнати ефекти – икономии на енергия, икономически резултати, екологични ползи; друга специфична информация и данни за проекта; лице за контакти по проекта – телефон, факс, e-mail. За участие в конкурса бяха представени 17 проекта от 14 общини. Две комисии оцениха представените проекти и ги класираха по следните показатели: приложени енергийноефективни решения; степен на изпълнение на проекта към момента; стойност на проекта и използвани източници на финансиране; постигната годишна икономия на енергия и парични средства; срок на откупуване на инвестициите; екологични ефекти и начин и пълнота на представяне на информацията. Въз основа на оценките в двете тематични групи бяха излъчени следните победители:

Група “Улично осветление”:

Първо място: Енергийноефективна реконструкция на уличното осветление 
в Габрово

Второ място: Енергийноефективна реконструкция на уличното осветление 
в кметствата на община Перник

Трето място: Енергийна ефективност в системи на уличното осветление 
в Пазарджик

Група “Сгради”:

Първо място: Подобряване на ефективността на отоплението на Дома за стари хора в Силистра

Второ място: Проект за енергийна ефективност в община Търговище

Трето място: Енергоспестяващи мерки в административната сграда на община Габрово

Информацията за тези проекти ще бъде публикувана в новата версия на страницата на мрежата в Интернет. 

В процес на разработване е информационна борса за установяване на партньорства и връзки между общините, финансиращи институции и фирми, работещи в областта на енергийната ефективност, която също ще бъде включена в страницата на ЕкоЕнергия.

Актуализиран Наръчник по финансиране на проекти за енергийна ефективност в общините е подготвен за публикуване в новата страница на ЕкоЕнергия в Интернет.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 5:

· Основен проблем на общините продължава да бъде недостигът на средства за осъществяване на проекти за енергийна ефективност. Стратегическа задача пред общините от ЕкоЕнергия продължава да бъде повишаването на инвестиционната независимост на българските общини.

· Общините от ЕкоЕнергия трябва да търсят нови пътища и начини за финансиране  на проектите за енергийна ефективност. Въпреки натрупания опит те все още се нуждаят от консултантска помощ при подготвянето на предложения за финансиране. В това отношение особено ценно е съдействието на Секретариата на мрежата ЕнЕфект.

· Провеждането на конкурси се утвърждава като стимул за иницииране на нови проекти за енергийна ефективност и популяризиране добрите практики в общините.  

ЗАДАЧА 6: УТВЪРЖДАВАНЕ НА РОЛЯТА И ВЛИЯНИЕТО НА ЕкоЕнергия
6.1.
Семинар за представяне на ЕкоЕнергия пред общини, 
които не са нейни членове

Стремежът на ЕкоЕнергия е да популяризира своята дейност и да привлича нови общини за членове, които да работят за енергийната ефективност. Тази година има рекорден брой общини кандидати за членове на мрежата – 15.

По покана на община Самоков специалисти от Секретариата на мрежата ЕнЕфект посетиха общината. На проведените срещи с кмета, заместник кмета и други специалисти от общината бе представена дейността на ЕкоЕнергия. Специалисти от общината бяха запознати със софтуера на информационната система, който им бе предоставен за работа. Също така специалисти от Самоков бяха включени в съвместния семинар на ЕкоЕнергия и Сдружението на югозападните общини през септември 2002 г. В резултат на тези срещи община Самоков подаде заявка за членство в мрежата.

Поради големия интерес от страна на общините към въпросите, свързани с общинското енергийно планиране и управление и проектите за енергийна ефективност, Ямболската областна администрация в лицето на областния управител Минчо Спасов се обърна към ЕнЕфект с молба да бъде организиран съвместен еднодневен семинар по въпросите на енергийната ефективност за общините от Ямболска, Сливенска и Бургаска област. Семинарът се проведе на 8 ноември 2002 г. в местността Бакаджика край Ямбол. Темата на семинара бе “Енергийна ефективност за общините”. В него взеха участие 24 представители на общини, областните администрации, частни и държавни фирми. Те бяха запознати с основите на общинското енергийно планиране и управление; информационната система за енергийна ефективност; теорията за повишаване на енергийната ефективност и примери за успешни практики в български общини; с източници и механизми за финансиране на проекти, свързани с енергийната ефективност, и с дейността на Общинската мрежа за енергийна ефективност ЕкоЕнергия.

Семинарът бе посрещнат с голям интерес и бе от голяма полза за общинските ръководства и за повишаване на публичността на дейността на ЕкоЕнергия.

На заседанието на Председателството на 4 декември 2002 г. в Горна Оряховица се взе решение Общинската мрежа за енергийна ефективност ЕкоЕнергия да се представи с изложение и материали за дейността си на годишното събрание на Националното сдружение на общините в Република България.

Събранието на НСОРБ се проведе на 24 януари 2003 г. в зала 2 на Националния дворец на културата в София. Във фоайето пред залата бяха представени постери, отразяващи живота и дейността на ЕкоЕнергия от учредяването й през 1997 г. до сега. Интерес предизвикаха изложените графики от информационната система за енергопотреблението в общините – членове на мрежата, а също така информацията за мрежата, списанието ЕкоЕнергия и други печатни материали.

Много общини, които не са членове на мрежата, се заинтересуваха от нейната дейност и възможностите за съдействие на общините. В представянето се включиха и кметове от общини – членове на Общинската мрежа за енергийна ефективност.

В резултат на това представяне повече от десет общини подадоха заявка за членство в ЕкоЕнергия.

6.2. Обновяване и развитие на страницата на мрежата в Интернет

В момента се работи върху новата версия на страницата на ЕкоЕнергия в Интернет. Тя ще бъде с обновен дизайн, с много подробна информация за мисията, целите и задачите на мрежата. С анкета бяха проучени желанията и изискванията на най-преките потребители на страницата – общинските отговорници за енергийна ефективност. В новата страница ще има информация за проекти, финансиращи институции и схеми на финансиране. Подготвя се информационна борса, която ще бъде включена по-късно.

6.3.
Създаване на информационно-справочна база данни за разработени и осъществени проекти за енергийна ефективност 
в български общини
В момента се разработва софтуерът на тази база данни. Събира се информация от общините за проектите в системите на уличното осветление и други проекти в областта на енергийната ефективност. Източник на информация за тази база данни са и проектите от конкурса “Добри практики”.

6.4. Публикуване на бюлетина ЕкоЕнергия
Дейността на мрежата се популяризира чрез информационния бюлетин ЕкоЕнергия. В началото на 2002 г. бюлетинът придоби нов облик и започна да излиза с приложения, които съставят библиотека по проблемите на енергийната ефективност. В този вид излязоха четирите броя за 2002 г. и брой 1 за 2003 г. Публикувани са осем приложения.

6.5.
Разработване на програми за съвместни действия с регионалните сдружения на общини – асоциирани членове на ЕкоЕнергия
С промяната на Временните правила за работа на ЕкоЕнергия след Третата годишна конференция сдружения на общини могат да бъдат асоциирани членове на мрежата. Тогава бяха приети четири сдружения – АДО “Дунав”, АБЧО, РАО “Тракия” и СЮЗО. На Четвъртата годишна конференция бяха приети още две сдружения – РСО “Централна Стара планина” и РАО “Хебър". 

Една от основните дейности на работата на ЕкоЕнергия и сдруженията на общини е приемането на програми за съвместни действия. В тези програми се уточняват основните моменти и задължения в общата работа. Такива програми има с АДО “Дунав”, РАО “Тракия”, СЮЗО, АБЧО и РСО “Централна Стара планина”. Предстои приемането на програма за съвместни действия с РАО “Хебър”. Съдържанието на програмите се публикува в страницата на мрежата в Интернет. За тяхното изпълнение следят координаторът на ЕкоЕнергия и общинските отговорници от сдруженията на общини. Съвместните дейности засега са ограничени единствено в проведените семинари за асоциираните членове и в участието им в организираните събития на мрежата. Възможностите за иницииране на съвместни проекти не се използват достатъчно и се пропускат възможности за финансиране на такива проекти. Необходима е по-голяма активност както от Секретариата на ЕкоЕнергия и ръководствата на сдруженията, така и от управителните съвети на сдруженията и на самите общини.

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 6:

· ЕкоЕнергия разширява своя обхват с всяка измината година. Тя бе създадена по инициатива на 23 общини. В момента в нея членуват 156 общини.

· Като основни форми за популяризиране на  дейността на мрежата се налагат провеждането на семинари и конференции, организирането на изложения, разпространяването на бюлетина ЕкоЕнергия и поддържането на страницата на мрежата в Интернет.

· Необходимо е преосмисляне и активизиране на съвместните дейности на ЕкоЕнергия с асоциираните членове.

ЗАДАЧА 7: РАЗШИРЯВАНЕ И ОБОГАТЯВАНЕ НА МЕЖДУНАРОДНИТЕ КОНТАКТИ НА МРЕЖАТА
7.1. Участие на общини от ЕкоЕнергия в прояви на Регионалната мрежа за ефективно използване на енергийните и водните ресурси в Югоизточна Европа (RENEUER) и в прояви на Общинската мрежа за Централна и Източна Европа и бившия Съветски съюз (MUNEE)
През октомври 2002 г. в Струга, Република Македония, в рамките на проекта RENEUER, се проведе семинар, посветен на ефективното използване на енергийните и водните ресурси в общините. В проекта участват Албания, Босна и Херцеговина, България, Македония, Румъния, Сърбия и Черна гора и Хърватия. Освен организациите, които пряко участват в проекта, на срещата в Струга присъстваха значителен брой неправителствени организации от страните в региона. Четвъртата сесия бе посветена на възможностите за активно сътрудничество между RENEUER и неправителствените организации. Своята дейност представиха Асоциацията на потребителите от Босна и Херцеговина, Общинската мрежа за енергийна ефективност ЕкоЕнергия на България, Общинската агенция за енергийна ефективност в Стара Загора, Асоциацията на собствениците на жилища в Молдова, Водоснабдителното предприятие на Тирана, Асоциацията на албанските общини, Македонската енергийна асоциация, Организацията на потребителите на Македония, Центърът за развитие на околната среда на Югославия и др. Неправителствените организации подчертаха значителните възможности за сътрудничество и необходимостта от обединяване на усилията за постигане на целите на проекта. Активното им съдействие за осъществяването на проекта ще позволи по-лесно да се преодолеят съществуващите бариери и по-широко да се разпространява положителният опит от изпълнението на отделните компоненти на проекта. В срещата взеха участие и представители на общини от ЕкоЕнергия.

7.2. Сътрудничество на ЕкоЕнергия с мрежата Енержи-Сите
Представители на Секретариата на мрежата взеха участие в седмата годишна конференция на Енержи-Сите, която се проведе на 13 и 14 юни 2002 г. в Одензе, Дания. На тази конференция ЕкоЕнергия бе представена чрез печатни материали и участие в дискусиите. Бяха създадени контакти с представители на Великобритания, Италия и Полша. 

По време на това пътуване ЕкоЕнергия бе представена в датската Агенция по енергия и околна среда и във фирмите NIRAS и DK Technik. 

На 16 и 17 септември 2002 г. в Мюнхен, Германия, зам.-председателят на ЕкоЕнергия и кмет на община Пазарджик д-р Иван Колчаков взе участие в семинар на тема “След Йоханесбург. Местна политика по енергията и климата”. 

Въз основа на решение на конференцията на ЕкоЕнергия, на заседание на Председателството на мрежата, проведено на 4 декември 2002 г. в Горна Оряховица, бе взето решение да се формализира членството на Общинската мрежа за енергийна ефективност ЕкоЕнергия в европейската мрежа Енержи-Сите от 2003 г. Това вече е факт и като официален член на европейската мрежа представители на Председателството и Секретариата на мрежата взеха участие в Осмата годишна конференция на Енержи-сите, която се проведе на 3 и 4 април 2003 г. в Краков, Полша. ЕкоЕнергия бе представена с презентации и печатни материали. В заключителната сесия на конференцията, наред с другите председатели на енергийни мрежи, слово произнесе и председателят на ЕкоЕнергия и кмет на община Горна Оряховица Никола Колев.

Общини от мрежата се включиха в новата инициатива на Енержи-Сите за сътрудничество между общини от Западна и Източна Европа. Представител на България в проекта Display, който стартира на конференцията, е община Стара Загора чрез Общинската енергийна агенция. 

7.3. Други мероприятия за утвърждаване на ролята и влиянието 
на ЕкоЕнергия 

· Промотиране на дейностите по ОЕПУ на община град Добрич пред USAID/IIE.

· Включване на информация за ЕкоЕнергия в Третото национално съобщение по РКОНИК.

· Изпращане на Речника на термините по изменението на климата и Ръководство за начинаещи по РКОНИК на всички общини от мрежата, всички училища в тези общини и други институции.

· Представяне на дейностите на ЕкоЕнергия и възможностите за проекти по механизма “Съвместно изпълнение” в общините от мрежата на семинар, организиран с финансиране от Канадския офис по Съвместно изпълнение на 11 октомври 2002 г. в София.

· Участие в годишната конференция на АДО “Дунав” – асоцииран член на ЕкоЕнергия, през юни 2002 г.
· Участие на представители на Секретариата в конференция на тема: “Енергийна ефективност на местно равнище. Как  да копираме добрия опит?” в Лисабон, Португалия на 17 март 2003 г. Установяване на контакти с представители на осем страни участнички в проекта (Франция, Германия, Австрия, Италия, Испания, Португалия, Полша и Румъния) и обмен на опит в събирането и популяризирането на добри практики. Представяне на дейността на ЕкоЕнергия пред португалската агенция по енергийна ефективност ADENE и пред общинските енергийни агенции в Алмада и Лурес. 

ОБОБЩЕНА ОЦЕНКА НА ДЕЙНОСТИТЕ ПО ЗАДАЧА 7:

· Засилват се международните контакти и авторитет на ЕкоЕнергия. Това е възможност за намиране на нови партньори и иницииране на нови дейности и проекти за повишаване на енергийната ефективност в българските общини. 

· Членството на ЕкоЕнергия в европейската мрежа Енержи-Сите дава възможност на българските общини да разширят контактите си с общини от Европейския съюз и да участват в нови и интересни международни проекти за енергийна ефективност.

